b'\n_START_ARTICLE_\nDistilare frac\xc8\x9bionat\xc4\x83\n_START_PARAGRAPH_\nDistilarea frac\xc8\x9bionat\xc4\x83 este metod\xc4\x83 de separare a unui amestec \xc3\xaen p\xc4\x83r\xc8\x9bile sale componente, sau frac\xc8\x9bii. Separarea compu\xc8\x99ilor se face pe baza punctului de fierbere, prin \xc3\xaenc\xc4\x83lzirea amestecului la o temperatur\xc4\x83 la care una sau mai multe frac\xc8\x9biuni se va vaporiza. Dup\xc4\x83 cum sugereaz\xc4\x83 \xc8\x99i numele, pentru acest proces se folose\xc8\x99te metoda de distilare. \xc3\x8en general, p\xc4\x83r\xc8\x9bile componente ale amestecului au puncte de fierbere care nu difer\xc4\x83 cu mai mult de 25 \xc2\xb0C \xc3\xaentre ele, \xc3\xaen condi\xc8\x9bii de presiune de o atmosfer\xc4\x83. \xc3\x8en schimb, dac\xc4\x83 diferen\xc8\x9ba dintre punctele de fierbere este mai mare de 25 \xc2\xb0C, se poate folosi pentru separarea componen\xc8\x9bilor o distilare simpl\xc4\x83.\n_START_SECTION_\nAparatur\xc4\x83\n_START_PARAGRAPH_\nPentru distilarea frac\xc8\x9bionat\xc4\x83 se folosesc urm\xc4\x83toarele ustensile de laborator: o surs\xc4\x83 de c\xc4\x83ldur\xc4\x83 (bec Bunsen sau Teclu, dup\xc4\x83 caz), un balon cu fund rotund, un refrigerent (unde are loc condensarea ulterioar\xc4\x83) \xc8\x99i coloana de frac\xc8\x9bionare (cea mai folosit\xc4\x83 este coloana Vigreux). Coloana de frac\xc8\x9bionare este elementul care diferen\xc8\x9biaz\xc4\x83 acest proces de distilarea simpl\xc4\x83.\n_START_SECTION_\nDistilarea industrial\xc4\x83\n_START_PARAGRAPH_\nDistilarea frac\xc8\x9bionat\xc4\x83 este cea mai comun\xc4\x83 metod\xc4\x83 de separare folosit\xc4\x83 la nivel industrial pentru rafinarea petrolului, \xc3\xaen tehnologii petrochimice \xc8\x99i \xc3\xaen diverse fabrici chimice, fiind folosit\xc4\x83 \xc8\x99i pentru procesarea gazelor naturale \xc8\x99i pentru separarea aerului \xc3\xaen componentele sale.'